Nimale 100 zahrodnistwow wobdźěli so 29. a 30. apryla na akciji „Kćějaca Sakska“ z inspiracijemi a nowosćemi za wosadźenje zahrodkowych hrjadkow a balkonow. Je to jedne z najwuznamnišich zarjadowanjow za přetrjebarjow zahrodniskeje branše w Swobodnym staće Sakskej. Z tejle akciju započnje so čas sadźenja. We wobłuku zahajenja sezony tradicionelnje mnohe sakske zahrodnistwa a štomownje swoje durje šěroko wočinja. Nimo najwšelakorišich rostlinskich poskitkow maja zahrodnistwa tež pisany wobłukowy program za młódšich a staršich wopytowarjow přihotowany. Lubowarjo zahrodkowych a balkonowych rostlin su přeprošeni za kulisy rostlinskich zawodow pohladnyć, móža sej tam zahrodniske nowosće wotkryć a so wězo wot fachowcow poradźować dać.
Njebjelčicy (JK/SN). Rekordnu ličbu 19 porodow registrowachu loni w gmejnje Njebjelčicy. Wjesnjanosta Tomaš Čornak (CDU) hódnoći přiběracu ličbu porodow jako wuraz toho, zo so młode swójby w gmejnje derje čuja a zo tu swój přichod widźa. Mějachu-li před dwaceći lětami jeničce tři porody, pokazuje lońša ličba, zo maja młode swójby z dźěćimi tu dobre a wěste wuměnjenja do přichoda. Z dobrej a jenož hišće w Njebjelčanskej gmejnje praktikowanej tradiciju je, zo wita wjesnjanosta nowonarodźene minjeneho lěta, zo by je přijał jako přichodnych wobydlerjow.
Přijeće přichodnych wjesnjanow wotměwaše so dotal stajnje na Njebjelčanskim gmejnskim zarjedźe. Lětsa pak witaše Tomaš Čornak młode maćerje a jich dorost wčera w tamnišej pěstowarni „Jan Skala – Barbojte kamuški“. Tak chcyše maćerjam pokazać, hdźe móhli jich dźěći w přichodźe derje zastarane być.
Trójce so błysknyć dał
Lěskej. Při kontroli spěšnosće zawčerawšim na zwjazkowej dróze B 156 w Lěskej je su wodźerja Audija hnydom trójce błysknyli. Při dowolenych 50 km/h lepichu jeho najprjedy ze 66, pozdźišo ze 86 a hišće raz z 72 km/h. Jako jeho zadźeržachu, 29lětny rjekny, zo ma nuzne.
Na posedźenjach mnohich gmejnskich a měšćanskich radow tele dny rozsudźa, hač so komuny na wubědźowanju „Rěčam přichilena komuna“ wobdźěla. W Kulowje činjachu to wčera.
Kulow (AK/SN). Na třećim wubědźowanju „Rěčam přichilena komuna – Serbska rěč je žiwa“ budźe tež město Kulow pódla. Tole je měšćanska rada na swojim wčerawšim posedźenju z jednym wzdatym hłosom wobzamknyła. „Wobhladujemy to jako samozrozumliwe, zo so na wubědźowanju wobdźělimy“, rjekny měšćanosta Markus Posch (CDU). Kulow bě tež na prěnimaj wubědźowanjomaj wobdźěleny.
Budyšin (CK/SN). Škitać a spěchować serbskosć w Budyšinje njemóže jeničce nadawk dźěłoweho kruha za serbske naležnosće być. Tole rjekny wčera jeho rěčnica dr. Susanne Hozyna (CDU) na posedźenju měšćanskeje rady.
Peticiju zapodali
Podstupim. Peticiju nastupajo planowanu změnu postajenja za wučbu serbšćiny je Domowina wčera peticiskemu wuběrkej Krajneho sejma Braniborskeje zapodała. Peticija wopřijima lisćinu, kotruž je 2 249 wosobow z tu- a wukraja podpisało. Připołožena je online-peticija staršiskeje iniciatiwy z wjace hač 20 000 podpismami hač do 17. apryla.
Olympiada zakónčena
Wodowe Hendrichecy. Sarah Hančikec, šulerka Budyskeho Serbskeho gymnazija, Daniel Šołta z Wojerowskeho Johanneuma a Leonard Nowack ze Žylowskeje zakładneje šule su lětušu 51. olympiadu serbskeje rěče jako najlěpši zakónčili. Wšitcy třo docpěchu we wobłuku třidnjowskeho wubědźowanja we Wodowych Hendrichecach wukon „z wuznamjenjenjom“.
Ponowja přezmjeznu železnicu
Karlovy Vary. W zapadnej Čěskej chcedźa lokalnu přezmjeznu železnisku čaru, zwjazowacu kupjele Karlovy Vary ze sakskim Johanngeorgenstadtom, hač do julija 2018 dospołnje ponowić. Po zakónčenju projekta w hódnoće 17 milionow eurow budźe jězba po 45 kilometrow dołhej trasy po Rudnych horinach potom sydom mjeńšin spěšniša.
szl_Latn ces_Latn szl_Latn fao_Latn szl_Latn slk_Latn szl_Latn pol_Latn bos_Latn hrv_Latn slv_Latn szl_Latn slv_Latn szl_Latn